Xemelojto ja cablajuj apóstol,
xurquimoloꞌ quiꞌ ruqꞌuin ja Jesús,
quechol chwach nojel ja xequibanaꞌ in nojel ja tijonem ja queyaꞌ chique ja winak.
Ja cꞌa Jesús arjaꞌ xbij chique:
—Joꞌ,
kayonaj kiꞌ chipan jun lugar ja bar kas talan wiꞌ chi triꞌ nixexulaꞌn wiꞌ jalal,
neꞌ chique.
Queriꞌ xbij chique como congana chi winak nquijalalaꞌ quiꞌ cuqꞌuin nixtacꞌa cꞌo ta tiempo chique xquewaꞌ ta cumal.
Cꞌacꞌariꞌ xeꞌoquel pa jun lancha,
xequiyonaj quiꞌ chipan ja lugar kas talani ja bar ma ecꞌo ta wiꞌ winak.
Pro ja tok xebe e qꞌuiy ja winak xetzꞌatoꞌel quixin,
bien chꞌobtaj cumal chi Jesús ja be.
Xeꞌelel ja winak pa tak quitinamit pro nojel tinamit,
xebe chi cakan cꞌamcꞌol canim,
ejeꞌeꞌ xeꞌekaji nabey ja bar xqueꞌekaj wiꞌ ja Jesús in triꞌ quemol wiꞌ quiꞌ chi rcꞌulic.
Ja cꞌa Jesús tok xelto chipan ja lancha xerutzꞌat ja winak chi congana e qꞌuiy.
Arjaꞌ xpokonaj quewach como ejeꞌeꞌ e caniꞌ juleꞌ tak carnelo ja mta nyukꞌun quixin.
Cꞌacꞌariꞌ xumaj quitijoxic,
qꞌuiy rwach ja tijonem xuyaꞌ chique.
Ja cꞌa tok xuban hora xepeti ja discípulo in quewaꞌ quibij tre riꞌ:
—Ja lugar ja rokcꞌo wiꞌ riꞌ congana talani in xuban hora,
mejor ja naban,
queꞌatakaꞌel ja winak pa tak tinamit in pa tak aldea ja cꞌo chikanakaj in tabij chique chi triꞌ nequilokꞌoꞌ wiꞌ ja nquetij,
xecheꞌ tre.
—Ixix nixyoꞌ chique ja nquetij,
xecheꞌx rmal ja Jesús.
—Xtikalokꞌ ta caꞌiꞌ ciento quetzal caxlanway ¿la neruban ta cꞌalaꞌ winak leꞌ chi nquetij?
xecheꞌ tre.
—Jetzꞌataꞌ nacꞌa jaruꞌ rkan caxlanway ja recꞌamonto,
xecheꞌx chic rmal ja Jesús.
Ja cꞌa tok quetzꞌat quewaꞌ quibij tre riꞌ:
—Joꞌoꞌ rkan ja caxlanway in e caꞌiꞌ cakan chꞌuꞌ,
xecheꞌ tre.
Cꞌacꞌariꞌ ja Jesús xbij chique:
—Cꞌo rax tak kꞌayis leꞌ,
tebij chique canojel ja winak chi quetzꞌabeꞌe parwiꞌ pro pa tak moc ncucꞌaj quiꞌ,
neꞌ chique.
Ja cꞌa winak xekaji chi tzꞌubulem,
pa tak moc cucꞌaj quiꞌ.
Ecꞌoli jujun ciento cucꞌaj quiꞌ in ecꞌoli pa tak cincuenta cucꞌaj quiꞌ.
Ja cꞌa Jesús xucꞌam ja joꞌoꞌ rkan caxlanway e rachbil ja caꞌiꞌ cakan chꞌuꞌ,
caꞌy chicaj in xmaltioxij tre ja Dios.
Xuwechꞌ ja caxlanway,
xujach chique ja rdiscípulo chi ejeꞌeꞌ nqueyaꞌ chic chique ja winak.
In queriꞌ xuban chique ja caꞌiꞌ cakan chꞌuꞌ chakajaꞌ,
xerujach chiquewach canojel ja winak.
Xewaꞌi pro ni canojelal in xenoji chi utz.
Ja cꞌa caxlanway rachbil chꞌuꞌ mol ruchiꞌ ja totaji,
cablajuj chacach xuban.
Ja xewaꞌi e joꞌoꞌ mil pro xa queyon achiꞌiꞌ.